kardosdrur/scandi-wiki huggingface dataset:
Peder Hvitfeldts Stræde

Peder Hvitfeldts Stræde er en gade i Indre By i København, der går fra Rosengården ved Kultorvet til Krystalgade. Navnet kendes fra 1581 som Peder Huidfeldzstrede, senere Huitfeldtstræde. Gaden er opkaldt efter adelsmanden Peder Huitfeldt til Engestofte (d. 1584), der havde en gård i området, og som var Norges kansler i årene 1547–1565.

Bygninger og historie 
Gaden præges af klassicistisk arkitektur fra tiden efter Københavns brand i 1795. På hjørnet af Krystalgade / Peder Hvitfeldts Stræde blev der i årene 1820-1821 opført en toeages bygning, der skulle tjene Vor Frue Kirkes Skole. Navn og årstal kan stadig ses på bygningens sandstensportal. I dag ligger der en restaurant her, og bygningen er fredet.

Fra Peder Hvitfeldts Stræde var der i 1700-tallet adgang til Frue Kirkes assistenskirkegård Linden via den såkaldte Willum Fuirens Gang, der nu er bygget til. Tømrermestrenes laugshus i Peder Hvitfeldts Stræde stødte også op til denne kirkegård.

I Peder Hvitfeldts Stræde nr. 9 boede zoologen Morten Thrane Brünnich de sidste år af sit liv. Forlæggeren og boghandleren C.E.C. Gad blev født i samme ejendom.

Noter

Eksterne henvisninger 

Gader i Indre By (København)
Suhmsgade

Suhmsgade er en gade i Indre By i København. Gaden ligger i forlængelse af Pilestræde og forbinder Landemærket med Hauser Plads.

Gaden blev anlagt umiddelbart efter Københavns bombardement i 1807. Den er opkaldt efter historikeren og bogsamleren P. F. Suhm, hvis store bygning med en bogsamling på omkring 100.000 lå i nabogaden Pustervig. I 1778 stillede han sit bibliotek til rådighed for offentligheden.

I Suhmsgade 4 ligger Anemone Teatret. Den Socialdemokratiske studenterorganisation Frit Forum har ligeledes lokaler i kælderen i Suhmsgade 4. Maleren Julius Exner boede i ejendommen Suhmsgade 5/Hauser Plads 14 i årene 1874–1888.

Suhm har også lagt navn til en gade i Oslo, Suhms gate.

Eksterne henvisninger

Noter 

Gader i Indre By (København)
Valkendorfsgade

Valkendorfsgade er en gade i indre by i København. Gaden går fra krydset med Købmagergade og Kronprinsensgade, krydser selv Niels Hemmingsens Gade og svinger rundt om Helligåndskirken og Helligåndshuset, før den ender ved Amagertorv. Gaden er opkaldt efter Christoffer Valkendorf (1525–1601). Tidligere blev den også kaldet Store Hellig Geist Stræde

En stor del af bebyggelsen i gaden er fra 1700-tallet.

Valkendorfsgade nr. 3 blev opført over en periode på omkring 20 år med forhuset med kælder og tre etager i to omgange. Den ansvarlige for den første del af opførelsen var murermester Jens Olsen, mens bødker Mathias Olsen var ansvarlig for den sidste del. Huset blev fredet i 1959.

Valkendorfsgade nr. 11 kaldes også for Zeises Hus. Huset er fra 1700-tallet med østre forhus opført omkring 1730 for skrædder Wilhelm Holm. Vestre forhus har grøn facade og blev opført i 1732 for guldsmed Melchior Frederik Zeise. Begge forhuse blev bygget med kælder og tre etager. Husene blev fredet i 1918.

Eksterne henvisninger

Noter 

Gader i Indre By (København)
Frue Plads

Frue Plads er en plads i Indre By i København, der ligger mellem domkirken Vor Frue Kirke og Københavns Universitets gamle bygning. På pladsen langs med universitetsbygningen er der rejst seks buster af kendte personer, der har været tilknyttet universitetet.

Et syvende kunstværk, designet af Elisabeth Toubro, blev i 2017 opstillet på pladsen for at hædre Inge Lehmann.

Pladsen benyttes til udstillinger og et årligt marked for kunsthåndværk.

Kilder 

Bygninger på Frue Plads 

Torve og pladser i København
Hauser Plads

Hauser Plads er en plads i Indre By i København beliggende mellem Pustervig, Suhmsgade og Hausergade. Pladsen er adskilt fra Kultorvet af den tidligere biblioteksbygning, der i dag tilhører Niels Brocks Gymnasium.

Pladsen er opkaldt efter schweizeren Conrad Hauser, der i 1768 blev dansk gift og slog sig ned i byen. Efter Københavns bombardement i 1807 købte og bebyggede Hauser en række grunde langs Hausergade, og Hauser Plads blev en af de få umiddelbare og væsentlige byplanmæssige ændringer efter bombardementet. Tidligere blev pladsen også kaldt Suhms Plads efter historikeren Peter Frederik Suhm, der boede her med sin store bogsamling indtil sin død i 1798.

I 2014 fremstår Hauser Plads nyrenoveret med nye kontorer og gårdhave i kælderniveau, opført for de næsten 100 ansatte hos Center for Renhold i pladsens gamle parkeringskælder. Komplekset er tegnet af nederlandske Karres en Brands Landschapsarchitecten og danske Polyform arkitekter. Ovenpå kontorerne, lidt over gadeplan, er der indrettet en grøn legeplads. Pladsen har også fået ny granitbelægning og hænger nu klart sammen med Kultorvet og Købmagergade.

Eksterne henvisninger

Noter 

Torve og pladser i København
Indre By (København)
Canyonlands National Park

Canyonlands National Park ligger i nærheden af byen Moab og Arches National Park i delstaten Utah, USA. Den blev oprettet som nationalpark 12. september 1964 og dækker et område på 1366 km².

Landskabet blev eroderet til kløfter, butter og taffelbjerge af Coloradofloden, Green River og deres bifloder. Der er klippefialer og andre naturligt skulpterede klipper, så vel som fortidsminder fra anasaziafolket.

Canyoner som floderne har skåret ned i Colorado-platået deler området i 3 hoveddele:

 Island in the Sky i nord
 The Needles i syd-øst
 The Maze i vest

Ud over de de tre hovedområder er der en separat del i nord som kaldes Horseshoe Canyon.

Geografi 
Områderne «Island in the Sky» og «Needles» kan nås via asfalteret vej fra US Route 191 som går gennem Moab. «The Maze» er det mest utilgængelige af de tre områder og kan kun nås via grusveje fra vestsiden. Der er ingen vejforbindelse mellem områderne gennem selve parken, det kan derfor tage mange timer med bil at køre fra det ene til det andet området.

«Island in the Sky» er en stor og flad mesa i den nordlige del af parken mellem Colorado River og Green River med mange flotte udsigtspunkter ned på «the White Rim», som er et sandstensplateau ca. 365 meter lavere, mens floderne er endnu ca. 300 meter lavere.

Se også 
 Nationalparker i USA

Eksterne kilder/henvisninger 

 Officielt websted for Canyonlands National Park (engelsk)

Nationalparker i USA
Utah
Stykpram

Stykpram eller skyt(s)pram var en skibstype, som især blev brugt i søkrigene i 1600- og 1700-tallet. Fartøjet var fladbundet eller stak ikke dybt. Prammen var gerne af solidt tømmer, og var udstyret med forholdsvis svære kanoner ("stykker"), haubitser eller morterer. Stykprammen bevægedes enten ved årer eller sejl, men det gik langsomt og var ineffektivt, så oftest blev stykprammen bugseret fra sted til sted.

Hvor blokskibet var et almindeligt skib, typisk et linjeskib, uden rigning, var stykprammen specialbygget til opgaven.

Større end stykprammen var flådebatteriet, eksempelvis Peter Willemoes' navnkundige Flaadebatteri No. 1 fra Slaget på Reden, der var en forankret tømmerflåde med 24 kanoner.

Kilder 
 
 Skytpram i Ordbog over det danske Sprog
 Emneliste 1807 på 1807.dk

Skibstyper
Gammelholm Toldkammer

Gammelholm Toldkammer, Havnegade 44 i København, er tegnet af arkitekt Kristoffer Varming. Bygningen er fuldført 1937 i funktionalistisk stil. Oprindeligt blev bygningen brugt til fortoldning af varer og billetsalg for skibe til og fra Sverige.
Senere overtog Scandlines bygningen og færgefarten til Sverige. Fra 2006 til 2013 havde restaurant Custom House til huse i bygningen, indrettet af den engelske designer Terence Conran. Efter Custom Houses konkurs overtog blandt andre Claus Meyer og Niels Lan Doky stedet, og i oktober 2013 åbnede de The Standard, med tre restauranter, en jazzklub og bar. 

Bygningens oprindelige stålvinduer er blevet erstattet af termovinduer.

Kilder

Bygninger, konstruktioner og anlæg i Københavns Kommune
Toldkamre i Danmark
Gammelholm
Vrané nad Vltavou

Vrané nad Vltavou er en landsby i det centale Böhmen i Tjekkiet. Landsbyen ligger syd for Prag på højre side af Vltava (Moldau) i et stærkt kuperet område. Det laveste punkt mod øst ved floden og færgelejet er 190 meter over havet og det højeste, højdedraget Chlunik, 330 meter. Vrané nad Vltavou er også navnet på kommunen, som ligger i distriktet Prag-Vest

Landbyen består af to historiske bebyggelser Skochovice (2/3 af området) og Vrané (1/3 af område). I 1997 dækkede landsbyen 416 hektar med 650 huse og 2.408 faste beboere. Området er et populært ferieområde med 568 fritidshuse.

Historie 

Skochovice er første gang nævnt i år 993 i et dokument om, at landsbyen tilhørte Břevnov kloster. Siden skiftede området ejer mange gange til forskellige klostre. Efter at livegenskabet var ophævet i 1848 gav en østrigsk lov af 5. marts 1862 landsbyen ret til at oprette sin egen kommunalbestyrelse, hvilket skete i 1864, hvor man besluttede det administrative navn Vrané nad Vltavou for de to landbyer. I 1890 havde Skochovice 240 indbyggere og Vrané 631. I 1943 var det samlede indbyggertal vokset til 1.890

Den moderne udvikling nåede sent til Vrané nad Vltavou. Landsbyen fik elektricitet i 1943. Efter 1945 byggede man bebeboelsesejendomme med asfaltering af nogle veje, men alligevel faldt indbyggertallet, idet indbyggerne flyttede til det nærliggende Prag. Efter 1989 gav den økonomiske udvikling nye muligheder. Byen er blevet kloakeret og der er bygget et rensningsanlæg. Samtidig er byen blevet forsynet med drikkevand. Først i 1997 havde landbyen alle moderne faciliteter. Byen har grundskole, to købmænd og en beværtning.

Industri 

I 1836 oprettedes en papirfabrik i Vrané nad Vltavou, som i de første mange årtier havde en væsentlig produktion, bl.a. papiret til de østrig-ungarske pengesedler. Fabrikken havde siden en omskiftelig historie. Den blev senest renoveret i 1965, men fra år 2000 begyndte en reduktion af produktionen og dele af bygningen blev anvendt til andre formål. Naturkatastrofen med den store oversvømmelse i 2002 satte en fuldstændig stopper for papirproduktionen, maskinerne er enten solgt til andre formål eller solgt som skrot.

Planen om et bygge et kraftværk i Vrané nad Vltavou til produktion af elektricitet blev fuldført i 1936. På det tidspunkt var der bygget en dæmning, som opstemmede en sø, der er 13 kilomter lang. Samtidig blev der bygget to sluser. Værket, som har to turbiner, er stadig er i drift og producerer 7 MW med et gennemløb på 90 kubikmeter vand i sekundet pr. turbine. Naturkatastrofen og oversvømmelsen i 2002 berørte også kraftværket, men det var kun kort tid ude af drift.

Jernbane 
Vrané nad Vltavou er en station på jernbanelinjen Prag - Čerčan / Dobříš, 34 kilometer fra Dobris. Jernbanelinjen, som ikke er elektricificeret, løber i dalen langs floden Vlatava. Stationen blev åbnet i 1897 og bygningen blev renoveret i 2006.

Noter

Eksterne henvisninger 

Byer i Tjekkiet
Færøernes Kommunistiske Parti

Færøernes Kommunistiske Parti (, KFF) var et kommunistisk, marxist-leninistisk politisk parti på Færøerne. Partiet havde nære relationer til Danmarks Kommunistiske Parti (DKP), men var ikke en del af dette. En gruppe kommunister var begyndt at organisere sig i 1974, og det blev den direkte anledning til den stiftende generalforsamling for KFF i Tórshavn 14.–15. juni 1975. Partiet støttede op om Sovjetunionens politiske linje.

Partiet nedlagde sine aktiviteter i 1993.

Historie 
Den første egentlige organisering af færøske kommunister skete i Øernes Fremme − Færøske Socialister, der oprindelig var blevet grundlagt af en gruppe færøske studerende i Danmark i 1962, som var udgiver af tidsskriftet "Framin". Lidt efter lidt blev Øernes Fremme etableret som en lokal gruppe i Torshavn, som i 1970'erne afbrød med resten af Øernes Fremme − Færøske Socialister. I 1974 organiserede en gruppe kommunister sig udenfor Øernes Fremme, og nedsatte en arbejdsgruppe. Det medførte, at man i 1975 kunne danne Færøernes Kommunistiske Parti. Ifølge Egon Thomsen havde der også være kommunister i Det Republikanske Parti (Tjóðveldi). Den stiftende generalforsamling havde 15 deltagere, der vedtog love og partiprogram samt nedsatte et centralstyre. Arbejderen Egon Thomsen fra Suderø blev formand, læreren Ragnar Magnussen blev kasserer, læreren Tórður Jóansson blev partisekretær, mens André Niclasen redigerede partiavisen Tiden (Tíðin), der udkom 1975−1978.

Færøernes Kommunistiske Parti søgte i juli 1975 kontakt med Danmarks Kommunistiske Parti (DKP), og efteråret samme år deltog repræsentanter fra KFF på landsmødet for Norges Kommunistiske Parti (NKP). KFF og DKP var uafhængige af hinanden, men DKP havde forpligtet sig til at repræsentere KFF i rent færøsk anliggender i Folketinget, såsom fiskeri, udenrigspolitik og NATO- og EF-sprøgsmål. Partierne blev også enige om, at enhver dansk indblanding i færøske anliggender, inklusiv militær tilstedeværelse, måtte ophøre, men selvstændighedsspørgsmålet blev ikke drøftet.

De færøske kommunister synes ikke at have været talrige eller indflydelsesrige på Færøerne. Torður Jóansson forlod øerne for at studere lingvistik i Glasgow i Skotland i 1977, og KFF ophørte med at eksistere året efter. Jóansson  var efter alt at dømme partiets teoretiske drivkraft, og han var også partiets sidste formand. Nogen kommunister samlede sig senere i kredsen rundt om den kommunistiske avis Frit Færøerene (Fríu Føroyar), som blev udgivet i perioden 1983–1993. Partiet fil navnet Frit Færøerene/KFF i denne periode, og stillede op til kommunalvalg.

Litteratur 
 Jensen, Bent (2003): Færøerne under Den Kolde Krig (1945−1991). Frørup. 

Tidligere politiske partier på Færøerne
Kommunistiske partier
Etableret i 1975
Shall We Dance? (film fra 1996)

Shall We Dance? er en japansk film fra 1996. Den blev instrueret af Masayuki Suo.

Plot 
 
Filmen begynder med et nærbillede af indskriften over scenen i balsalen i Blackpool Tower: "Bid me discourse, I will enchant thine ear", fra digtet Venus og Adonis af William Shakespeare. Da kameraet panorerer rundt i balsalen, giver det en visning af danserne, og en voice-over forklarer, at i Japan, behandles en balsalsdans med mistænksomhed.

Shohei Sugiyama (Koji Yakusho) er en succesfuld salaryman, med et hus i forstæderne, en hengiven hustru, Masako (Hideko Hara), og en teenage-datter, Chikage (Ayano Nakamura). Han arbejder som revisor for et firma i Tokyo. På trods af disse ydre tegn på succes, begynder Sugiyama at føle, at hans liv har mistet retning og mening og falder ned i depression.

En aften, mens han er på vej hjem med Tokyos undergrundsbane, ser han en smuk kvinde med et melankolsk udtryk, som ser ud fra et vindue i et dansestudie. Dette er Mai Kishikawa (Tamiyo Kusakari), en velkendt figur i den vestlige balsaldans-verden. Sugiyama bliver betaget af hende og beslutter sig for at tage lektioner, for at lære hende bedre at kende.

Medvirkende 
Koji Yakusho som Shohei Sugiyama 
Hideko Hara som Masako
Ayano Nakamura som Chikage
Tamiyo Kusakari som Mai Kishikawa

Eksterne henvisninger 
 

Film fra 1996
Film fra Japan
Stemt faryngal frikativ

Den stemte faryngale frikativ er en konsonant sproglyd. Den indikeres i det internationale fonetiske alfabet som ⟨ʕ⟩, og dens X-SAMPA-symbol er ?\. Epiglottale og epiglottofaryngale konsonanter bestemmes ofte fejlagtigt til at være faryngale. Selvom ⟨ʕ⟩ traditionelt placeres i frikativ-rækken i et IPA-diagram, er ⟨ʕ⟩ ofte en approksimant. IPA-symbolet er i sig selv tvetydigt, men intet sprog er kendt for fonemisk at skelne mellem frikativer og approksimanter på dette artikulationssted. Den stemte faryngale approksimant er det halvvokaliske modstykke til den åbne urundede bagtungevokal, IPA: ⟨ɑ⟩. For at skelne nærmere mellem frikativ og approksimant kan de noteres henholdsvis som ⟨ʕ̝⟩ og ⟨ʕ̞⟩, og ved ingen turbulens i luftstrømmen ⟨ɑ̯⟩.

Egenskaber 
Den stemte faryngale frikativ er:
 Pulmonisk-egressiv, hvilket betyder at den udtalas ved at lade lungerne trykke luft ud gennem taleapparatet.
 Stemt, hvilket betyder at stemmebåndet er spændt under udtalen og genererer dermed en tone.
 Faryngal, hvilket betyder at den udtales med tungeroden trykket bagud mod svælget.
 Frikativ, hvilket betyder at luftstrømmen passerer gennem en indsnævring i taleapparatet.

Anvendelse i sprog 
Faryngale konsonanter er ikke udbredte. Nogle gange udvikler en faryngal approksimant sig fra en stemt uvulær approksimant, ⟨ʁ̞⟩, som den rotiske konsonant i dansk gør foran en åben urundet bagtungevokal, ⟨ɑ⟩. I mange sprog, der er beskrevet som havende faryngale frikativer eller approksimanter, har de faryngale konsonanter ved nærmere undersøgelser vist sig at være epiglottale i stedet for. F.eks. er /ʕ/ i arabisk og hebraisk (ikke i moderne israelsk hebraisk, hvor /ʕ/ udtales som en glottal klusil, [ʔ]) også beskrevet som værende en stemt epiglottal approksimant - [ʢ̞] - eller en faryngaliseret glottal klusil - [ʔˤ].

Referencer

Litteraturliste 
 
 
 

Konsonanter
Kunsthøjskolen i Umeå

Kunsthøjskolen i Umeå ( ) blev oprettet i1987 og er beliggende ved Ume älvens bred i bydelen Öst på stan i Umeå. Kunsthøjskolen udgør en del af Umeå kunstcampus sammen med Arkitekthøjskolen, Designhøjskolen, Bildmuseet og HumlabX.

Uddannelser 
Kunsthøjskolen har to spor: BFA-sporet i kunst og MFA-sporet i kunst. Der udbydes tillige enkeltstående kurser i Æstetik A, B, C, samt sommerkurser. Kunstuddannelsen indeholder både praktiske og teoretiske momenter. Studenterne lærer at arbejde med træ, metal, gips, bronze, grafik, foto, video, lyd og computerbaseret kunst.

Lokaler 
Uddannelsen blev fra starten bedrevet i en bygning der havde været en del af Umeå träsliperi hvis facade blev tegnet i 1909 af Sigge Cronstedt. Fabrikken var da den startede i 1910, byens første større industri og den fortsatte frem til 1954. Sliberibygningen blev i 1986 bygget om til lokaler for Kunsthøjskolen, og indflytningen skete et år senere.

I foråret 2012 flyttede uddannelsen ind i nybyggede lokaler ved Kunstcampus, og sliberiet skal bygges om til inkubator.

Kilder

Eksterne henvisninger 
 Konsthögskolans webbplats www.art.umu.se

Bygninger, konstruktioner og anlæg i Umeå
Professionshøjskoler
Etableret i 1987
Umeå kunstcampus
Uddannelse i Sverige
Procesoperatør

En procesoperatør er en faglært person, der kan arbejde med procesanlæg indenfor den industrielle verden.

Arbejdsområde 
Procesoperatørens arbejde er blandt andet overvågning af procesanlæg, vedligehold af procesudstyr/produktionsanlæg. Som procesoperatør kan man arbejde indenfor mange forskellige brancher f.eks.: medicinal, bioteknik, pelsindustrien, fødevarer, kemikalier osv.

Historie 
Procesoperatøruddannelsen er en nyere uddannelse, som er dannet for at leve op til kravene fra den industrielle branche, som igennem de senere år er blevet automatiseret med PLC-styring computere. Derudover stilles der større krav til at kunne fejlfinde, samt en generel viden om teknik og kemi.

Uddannelse 
I Danmark kan man blive procesoperatør ad flere veje. Man kan tage grundforløbet 'strøm, styring og IT', og derefter finde en læreplads i et offentligt eller privat firma. 

Uddannelsen tager 4 år, hvor man i perioder på 5-7 uger (6 hovedforløb), med undtagelse af grundforløbet som varer 20 uger, bliver indkaldt til undervisning på en erhvervsskole. Hovedparten af uddannelsen foregår i det firma, hvormed der er indgået lærekontrakt. På den måde opnås en erhvervserfaring forholdsvis hurtigt, hvilket har en positiv indflydelse, når eleven bliver indkaldt til skoleundervisning. 

Procesoperatøruddannelsen kan erhverves hos: KTS Emdrup ( tidligere KTS Sukkertoppen i Valby), Processkolen i Kalundborg eller teknisk skole i Fredericia.

Videreuddannelsesmuligheder 
En procesoperatør kan bruge sin uddannelse som basis for videreuddannelse inden for:
 Automationsteknolog
 Driftsteknolog- offshore
 Energiteknolog
 Produktionsteknolog
 Laborant
 Miljøteknolog 
 Procesteknolog
 Ernæringsteknolog
 Endvidere kan man med adgangsbevis til DTU blive ingeniør.

Eksterne links 
 Uddannelsesguiden om uddannelsen som procesoperatør

Stillingsbetegnelser
Doris (album)

Doris er Odd Future rapper Earl Sweatshirts første kommercielle udgivelse og første udgivelse siden debut mixtapet Earl. Albummet blev udgivet den. 20 august 2013 via Tan Cressida og Columbia Records.

Referencer 

Album fra 2013
Capitol Reef National Park

Capitol Reef National Park er en nationalpark i den sydlige del af delstaten Utah, USA. Parken blev etableret 18. december 1971 og er på 978,95 km² (160 km lang og relativt smal). Fra maj til september er den mest populære besøgstid for turister, og parken havde 617.208 besøgende i 2009.

Parken ligger omkring den 160 kilometer lange klippefold (monoklin)  Waterpocket Fold, som viser Jordens geologiske lag. Andre naturlige forekomster er monolitter og sandstensklinter. Området er opkaldt efter de hvide  klippekupler af Navajo-sandsten, som ligner United States Capitol-bygningen.

Aktiviteter i parken omfatter blandt andet vandreture, ridning og guidede køreture.  Overnatning og camping i parken kræver tilladelse fra nationalparken på forhånd.

Se også 
 Nationalparker i USA

Eksterne kilder/henvisninger 

Officielt websted

Nationalparker i USA
Utah
Peder Reedtz (flertydig)

Peder Reedtz er navnet på flere personer:

 Peder Reedtz (staldmester) (1531-1607) – dansk staldmester og hofjunker
 Peder Reedtz (1614-1674) – dansk rigskansler, rigsråd, gehejmeråd og formand for Højesteret, sønnesøn af den foregående
 Peder Reedtz (1700-1780)
Umeå kunstcampus

Umeå kunstcampus er det gamle industriområde ved Ume älven nær det centrale Umeå som blev ombygget 2009–2011 for at huse en stor del af Umeå universitets kunst-uddannelser, for at gavne fremvæksten af et kreativt miljø hvor arkitektur, design, kunst og erhvervsvirksomheder kan mødes.

Først ankomne var Kunsthøjskolen, som i 1987 blev etableredet i det gamle Umeå träsliperi fra 1909. Huset ved siden af, en transformatorstation fra 1926, blev udgangspunkt for det nye hus som arkitekten Olle Qvarnström tegnede for Designhøjskolen, som blev indviedet i 1989.

I 2005 præsenterede den daværende rektor for Designhøjskolen, professor Bengt Palmgren, et forslag for Umeå universitet om at skabe en kunstcampus gennem at flytte Bildmuseet til området samt at ansøge om eksamensret for en uddannelse i arkitektur. I efteråret 2008 meddelte Balticgruppens donationsstiftelse at den ville bevillige 36,6 millioner svenske kroner til Kunstcampus. I december samme år besluttede Umeå universitets ledelse at bevillige sammenlagt 350 millioner svenske kroner over en seksårigperiode til udbygningen af Kunstcampus.

Beslutningen dækkede i første omgang startbidrag og bygningsstart for den nye Arkitekthøjskole, som startede i efteråret 2009 i Tullmagasinet i det centrale Umeå og i efteråret 2010 flyttede ind i de nye lokaler som opførtes ved Designhøjskolen. En ny bygning for Kunsthøjskolen blev opført på området, og det gamle sliberi kommer til at rumme en inkubatorvirksomhed for kunstnere og kulturarbejdere. En tredje nybygning huser Bildmuseet, en filial af Umeå universitetsbibliotek og en filial af universitets eksperimentplatform for "humaniora og nye medier", Humlab. Samtlige bygninger blev tegnet af den danske tegnestue Henning Larsen Architects i samarbejde med White arkitekters Umeåkontor, og afsluttedes i 2012.

Den officielle indvielse af Kunstcampus fandt sted den 25–26. maj 2012.

Senere i 2012 afsluttedes også en kontorbygning på fire etager på området, med lejere som blandt andet Iksu, White Arkitekter, Balticgruppen, Ålö, og revisionsfirmaet Öhrlings PricewaterhouseCoopers.

Kilder

Eksterne henvisninger 

 www.kc.umu.se Umeå kunstcampus' hjemmeside
 Umeå universitets side om kunstcampus  hentet 2010-05-25

 
Kunstcampus
Kunstcampus